ነሀሴ ፲፭ (አስራ አምስት) ቀን ፳፻፬ ዓ/ም
ኢሳት ዜና:-ሂውማን ራይትስ ወች ዛሬ ባወጣው መግለጫ ፣ አለማቀፉ ማህበረሰብ አዲሱ መንግስት መሰረታዊ የሚባሉ መብቶችን እንዲያከብር ፣ ቀደም ብለው የወጡ ህጎች እንዲሰረዙ ግፊት ማድረግ እንዳለባቸው ገልጠዋል።
የሂውማን ራይትስ ወች የአፍሪካ ወኪል የሆኑት ሌስሊ ሌፍኮው "አዲሱ መንግስት መሰረታዊ የሆኑ የሰብአዊ መብቶችን እንዲያከብር፣ አቶ መለስ የሰሩዋቸውን መልካም ስራዎች በመጠበቅ፣ በእርሳቸው ጊዜ የወጡ አደገኛ ህጎችን በመቀልበስ ለኢትዮጵያውያን መተማመኛና ተስፋ መስጠት አለበት" ብለዋል።
ይህ በእንዲህ እንዳለ አሜሪካዊው ፕሬዚዳንት ባራክ ኦባማ በአቶ መለስ ዜናዊ ሞት ሀዘን እንደተሰማቸው፣ ለኢትዮጵያ እድገት ያደረጉትን አስተዋጽኦ፣ ለአፍሪካ ሰላም መከበር የሰሩትን ስራ አወድሰዋል። የአሜሪካ መንግስት ኢትዮጵያ ወደ ተሻለ የልማት፣ የሰላምና የዲሞክራሲ ጎዳና ትገባ ዘንድ ድጋፍ እንደሚያደርግ ገልጠዋል።